《秦望》
宋代·王十朋

瞻彼秦望，崇于会稽。
曷云其崇，登焉而紫。
孰登是山，西方之人兮。
瞻彼秦望，轻于会稽。
曷崇而轻，名之以嬴。
孰名是山，东方之人兮。
我登稽山，思禹之绩。
吾侪不鱼，繄帝之力。
我瞻秦望，哀秦之过。
虐彼黔首，其谁之祸。
禹驾而游，夏民以休。
有翼其行，稷卨是谋。
政辙西狩，嬴随以仆。
孰稔其恶，斯高左右。
孤竹兄弟，殍于首阳。
山与其人，嘉名孔章。
溪辱以愚，泉污以盗。
物之不幸，名恶而暴。
浙涛如银，鉴流如绅。
濯彼崔嵬，勿污以秦。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。